Mayat 5 mangsa bot regata karam ditemukan pagi ini
Kuching: Semua mangsa yang hilang selepas perahu lumba mereka karam pada Jumaat lalu, ditemukan lemas, hari ini.Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak berkata, kelima-lima mangsa ditemukan terapung di muara Sungai Sarawak, pagi ini.Beliau berkata, dua mayat ditemukan oleh anggota JBPM berdekatan Baraj Sungai Sarawak jam 6.16 pagi."Mangsa ketiga juga ditemukan oleh anggota JBPM di muara Sungai Sarawak pada 6.40 pagi."Mangsa keempat ditemukan terapung oleh anggota Sarawak Coastguard pada 7.07 pagi, manakala mangsa terakhir dikesan menerusi dron polis pada 7.09 pagi," katanya.Lima mangsa terbabit ialah Mohammad Ikhmal Sama'ail, 34; Majurie Maharuf, 32; Mohd Afiq Isyamudin Asaari, 26; Mohamad Khairul Bidin, 26 dan Muhammad Khairul Hisham Kasturi, 23.Kesemua mayat mangsa diserahkan kepada polis dan dihantar ke Unit Foreksik Hospital Umum Sarawak (HUS) untuk tindakan lanjut.Mereka adalah kakitangan Unit Keselamatan dan Penguatkuasaan Sarawak (UKPS) Jabatan Premier Sarawak.Pada kejadian 3.40 petang Jumaat lalu, mereka bersama 11 lagi rakan sepasukan menjalani latihan perlumbaan perahu sebagai persediaan untuk menyertai Regata Sarawak pada 1 hingga 3 November ini.Perahu panjang yang mereka naiki karam selepas dibadai gelombang yang terhasil oleh kapal nelayan yang datang dari arah bertentangan.